Návrh 
 na uvoľnenie prostriedkov z rezervy vlády SR pre mesto Brezno na výstavbu viacúčelovej športovej haly

	Mesto Brezno je centrom regiónu Horehronie a jeho spádového územia a  kumuluje sa v  ňom sídelná a hospodárska funkcia okresu. Žije tu 34,7% obyvateľov okresu. V regióne ani v celom priestore od Banskej Bystrice po Poprad neexistuje žiadna hala s väčšou kapacitou pre podujatia zabezpečujúce kultúrno-spoločenský a športový život Horehronia. Hala bude celoročne zabezpečovať priestory pre takéto podujatia. V meste a okrese je pritom  vytvorená pomerne široká základňa ľadového hokeja, s čím prevádzka takejto haly priamo súvisí. Súčasne sa reaguje na požiadavku rozvoja korčuľovania.

 	Mesto začalo v roku 2005 s realizáciou viacúčelovej haly, ktorá svojím riešením a kapacitou 2500 osôb v hľadisku a 450 na ploche by mohla po dobudovaní vytvoriť priestory nielen pre okres Brezno, ale aj pre celoslovenské podujatia v oblasti športu a kultúry. Mesto, ako samo uvádza, na uvedený účel doteraz vynaložilo 138 mil. Sk z vlastných zdrojov a 5 mil. Sk z dotácie Slovenského zväzu ľadového hokeja a FNM SR. 

	V súčasnosti je zrealizovaná konštrukcia prestrešenia haly, presklenie západnej a východnej  fasády, časť elektroinštalácie a hrubá stavba severnej časti tribúny. V rámci dobudovania je potrebné pokračovať realizáciou liatych tribún vo východnej a južnej časti  a presklením celého objektu. Nadväzne dokompletovať prvky zabezpečujúce požiarnu ochranu stavby a ich elektronické ovládanie, ktoré bude zabezpečovať aj vetranie celej haly. Ďalej zrealizovať vstupný objekt, podlahy a sedenie v hale, ako aj  ostatné povrchové úpravy haly a vybudovať jej odvetranie. Predpokladaný termín dokončenia je október 2009.

	Vláda zo svojej rezervy vyčleňuje 15 mil. Sk - kapitálové výdavky - na dostavbu a stavebné úpravy zimného štadióna v Brezne na viacúčelovú halu.